– Жаночы клас раніцою вяду я. Мужчынскі адзін час вёў у нас Аляксандр Рымашэўскі, былы артыст акадэмічнай трупы. (Пераканана, што з танцоўшчыкамі павінен займацца менавіта педагог-мужчына. Бо тут шмат псіхалагічных нюансаў, якія ў рэшце рэшт фарміруюць і вызначаюць агульны стыль выканання.) Рымашэўскага, які паехаў працаваць у Польшчу, пэўны час замяняў народны артыст Уладзімір Іваноў. Зараз мы запрасілі ў нашу трупу заслужанага артыста Леаніда Чахоўскага. У свой час вядомы выкладчык харэаграфічнага вучылішча, ён выхаваў многіх маладых танцоўшчыкаў, якія працавалі ці зараз працуюць у елізареўскай трупе. Дастаткова згадаць А. Карзянкова, В. Захарава… З салістамі ў нас рэпеціруе народная артыстка Расіі Марыяна Подкіна, у свой час адна з вядучых балерын Пермскага тэатра, якая танцавала на яго сцэне Зарэму, Эсмеральду, Нікію, Адылію, Эгіну…